b'\n_START_ARTICLE_\nPup\n_START_PARAGRAPH_\nPup ili pupoljak je embrionski ili nerazvijeni dio izdanka, koji se nalazi na stabiljci odnosno u podno\xc5\xbeju lista._NEWLINE_Iz pupa se razvija izdanak. Mo\xc5\xbee neko vrijeme mirovati pa se kasnije aktivirati. Razvoj pupova zove se pupanje. Neki pupovi prekriveni su ljuskama i dla\xc4\x8dicama kao za\xc5\xa1titom, pogotovo u podru\xc4\x8djima o\xc5\xa1tre, surove klime. One \xc5\xa1tite najnje\xc5\xbenije dijelove pupa. Ponekad je pup prekriven i tvarima koji ga \xc5\xa1tite. Pup bez ljuski zove se goli pup._NEWLINE_Vr\xc5\xa1ni ili terminalni pup nalazi se na vrhu stabiljke, a ostali su postrani ili lateralni pupovi. Ako vr\xc5\xa1ni pup propadne, kod nekih vrsta, neki drugi pup preuzet \xc4\x87e njegovu ulogu. Na stabiljci mogu biti raspore\xc4\x91eni naizmijeni\xc4\x8dno ili nasuprotno. Pupovi mogu poslu\xc5\xbeiti otkrivanju o kojoj se vrsti drve\xc4\x87a radi, pogotovo u zimskim mjesecima, kada listopadno drve\xc4\x87e nema li\xc5\xa1\xc4\x87e. Pupovi se razlikuju po boji, polo\xc5\xbeaju i dr._NEWLINE_Adventivni pupovi nalaze se na neuobi\xc4\x8dajenim mjestima, npr. ispod kore ili na korijenu. Spavaju\xc4\x87i pupovi su oni koji \xc4\x87e mirovati preko zime i aktivirati se u prolje\xc4\x87e. Dormantni pupovi mirovat \xc4\x87e nekoliko godina. Iz vegetativnih pupova razvit \xc4\x87e se listovi, a iz reproduktivnih pupova uz listove, razvit \xc4\x87e se i cvjetovi, a iz njih plodovi.'